Je Amie, fille çay en arriers Wacheron de Meges, escuiers, fais savoir à touz... que je, non deceue, ne baratée, ne menée par force ne par barat, mais de ma bone volunté et pour mon grant profit evidant et pour mes besoignes faire, ay eschangey, doné, quitté et ontroié à touzjoursmais à noble baron mons. Jehan de Chalon, signour d’Allay, recevant et acceptant pour luy et pour ses hoirs: Marion, de Loncochon, ses enfanz et lour mès, Jaquete dou Truchet, ses enfanz et lour meis, Wuillame et Robert, freres, fiz Juhannan, et lour mès, lesquex me doivent vint et cint souz d’estevenens ou de menoie qui atant vaut, le jour de feste saint Andrey; après, Bertet le Goillart, des Comenailles, ses enfanz et lour mès, et la Lambuste, dou Biez-dou-Four, et son mès, Mantion et son mès, les enfanz Willomier et lour mès; et quanque je ay, puis et doy avoir de droit et de costume, de exaction, de servise, de corvées, de justice et de jurisdicion en touz les hommes dessus nommez; après, un bosseal de froment de cens, lequel je ay sus le molin et le siege et les apartenances que l’on claime le molin à Chevalier, qui siet entre Mignoviler et les Bocherens, lequel l’on doit paier chescun anz le jour de la feste saint Martin d’iver; après, quatre deniers de cens que je ay sus le molin de la Vernete, qui est es hoirs Voinnet Noiret, lesquex l’on doit paier chescun anz le jour de Pasques flories; après, les trois parties des molins doux (sic) de Sauls et de la foule, qui furent çay en arriers audit Vuacheron, mon pere, ensamble le font, les appartenances et le corz de l’aigue dessus et dessoz, et toutes les choses que je avoie et puis et doy avoir esdiz molins, ou fonz, es apartenances et es autres choses dessusdites. Et ces choses dessusdites, ansi come devisées sunt, je ay doné en eschange à mondit signour, dou cui fié lesdites choses sunt, pour huit livres de rente, à paier chescun anz à moy et à mes hoirs, entre la feste saint Bartholomey et la nativité Nostre Dame pruchainemant ensigant, lesquex il m’a doné en eschange pour les choses dessusdites et les m’a assis sus son peaige de Chalemont, à panre et recevoir chescun an entre ladite feste saint Bartholomey et la nativité Nostre Dame. Et se ansi estoit, par aventure, que les rentes doudit peaige fussent amaindries per acun caus, sic que oudit terme je ou mi hoirs ne puissons avoir lesdites huit livres sus ledit peaige, il les nous devroit paier autre part sus les rentes dou val de Meges. Et lesdites huit livres de rentes sunt dou fié mondit seignour, ensi come les choses dessusdites estoient... En tesmoignaige de laquel chose, je, ledite Amie, et je Miles, mariz de ladite Amie, avons requis et fait metre en ces presentes lettres le seal pendant de l’onorable chapitre de Saint-Anathoile de Salins... Données en l’an Nostre Signour qui corroit par mil CC et octante et dix, ou mois de novembre.